Walvis gered by YzerfonteinFoto: Dave Hurwitz/Simon’s Town Boat Company/Facebook Vrywilligers van ŉ Suid-Afrikaanse organisasie wat walvisse red, het Vrydag vir vyf ure lank gespook om ŉ walvis te bevry wat in ŉ visnet verstrengel geraak het. Lede van die South African Whale Disentanglement Network (SAWD) het Vrydag 07:26 gereageer op ŉ oproep dat ŉ walvis vasgevang is in visnette en tou naby Dasseneiland neffens Yzerfontein aan die Weskus. Lede van die Suid-Afrikaanse nasionale seereddingsinstituut (NSRI) en die SAWD van Yzerfontein en Kaapstad is ontplooi om die dier te help. “Ná ŉ soektog het hulle ŉ boggelrugwalvis gewaar met tou in sy mond en wat verskeie kere om sy stert gedraai was,” lui ŉ verklaring wat die organisasie Sondag uitgestuur het. Die toue was in die seebodem geanker en die walvis se stert was redelik diep onder die water in die tou vasgewoel. Vrywilligers van die SAWD en lede van die NSRI het met ŉ boot na die walvis gevaar en versigtig begin om die toue met snytoerusting los te sny. “Dit was ŉ moeilike proses. Omdat die walvis redelik diep onder die water verstrengel was, moes een van die SAWD-vrywilligers oor die rand van die boot hang, terwyl iemand hom aan die enkels vashou. Hy het ook ŉ swembril gebruik terwyl hy die tou onder die water gesny het,” lui die verklaring. Die tou in die walvis se mond is eerste gesny en toe die toue om sy stert. Volgens die verklaring is die walvis is om 13:50 bevry en die dier het sonder moeite weggeswem. Die SAWDN is vol vertroue dat die walvis sal oorleef.